LUR wil 'balans skep' in Mabola | Netwerk24
LUR wil 'balans skep' in Mabola
Deur Elise Tempelhoff 14 Augustus 2019 18:50
Vusi Shongwe, LUR vir landbou, landelike ontwikkeling en omgewingsake in Mpumalanga, het vir die tweede keer in 'n jaar 'n kennisgewing in die provinsiale regeringskoerant geplaas waarin hy sy voorneme bekend maak om die grense van die beskermde Mabola-gebied so te verander dat steenkoolmynbou kan plaasvind.
Luidens die kennisgewing wil Shongwe 'n deel van die grondgebied uit die bewaarde gebied laat sluit en Mabola se grense so verskuif dat dit "tot voordeel sal wees van die ekonomiese groei van die land en die gemeenskap" (buite Wakkerstroom in Mpumalanga).
Die doel is dat die natuurlike hulpbronne bydra tot die maatskaplik-ekonomiese ontwikkeling van die gemeenskap van die Pixley Ka Seme-plaaslike owerheid.
So 'n stap sal 'n "balans skep" tussen mynbouaktiwiteite en bewaring, sê Shongwe in die kennisgewing.
Catherine Horsfield, hoof van die Sentrum vir Omgewingsregte (CER) se mynbouafdeling, sê dié kennisgewing, wat op Vrouedag in die provinsiale koerant verskyn het, val saam met Atha Africa Ventures (AAV) se aansoek by die konstitusionele hof nadat die appèlhof se deur verlede maand in die mynhuis se gesig toegeklap het.